**MINISTRSTVA**

**OBČINE**

**Skupnost občin Slovenije**

**Združenje občin Slovenije**

**Združenje mestnih občin Slovenije**

Številka: 007-157/2019/13

Datum: 22. 7. 2019

**Zadeva: Pravilnik o spremembah in dopolnitvi Pravilnika o strokovnem izpitu za inšpektorja (Uradni list RS, št. 44/19) - obvestilo**

Spoštovani,

Ministrstvo za javno upravo vas obvešča, da je bil v Uradnem listu RS, št. 44/19 dne 5. 7. 2019 objavljen Pravilnik o spremembah in dopolnitvi Pravilnika o strokovnem izpitu za inšpektorja (v nadaljevanju: pravilnik), ki je začel veljati 20. 7. 2019. V nadaljevanju predstavljamo bistvene novosti v pravilniku.

1. **Določbe o pisnem in ustnem delu strokovnega izpita:**

Določbe o pisnem delu izpita so spremenjene tako, da bo moral član izpitne komisije pisno nalogo pripraviti in dostaviti izvajalcu izpita najmanj pet delovnih dni pred izpitom. Če bo strokovni izpit opravljalo več kandidatov, bo član izpitne komisije moral pripraviti več različnih pisnih nalog. Po novem bo pisni del izpita trajal največ pet pedagoških ur.

Določbe o ustnem delu izpita so spremenjene tudi zaradi nejasnosti, sedaj je namreč nedvoumno določeno, da lahko k ustnemu delu izpita pristopi samo tisti kandidat, katerega pisna naloga je bila ocenjena z oceno »uspešno«. Ustni del izpita se bo opravljal praviloma isti dan kot pisni del, čas trajanja ustnega dela izpita pa je podaljšan iz predhodnih največ 30 minut na največ 45 minut.

1. **Določbe o imenovanju in pogojih za izpraševalce:**

Določeno je, da mora ministrstvo, pristojno za upravo, najmanj 6 mesecev pred iztekom obdobja, za katerega so imenovani sedanji izpraševalci, objaviti nov javni poziv. Obdobje imenovanja ostaja 5 let.

Zaradi večjega števila pripomb glede dejanskih izkušenj in strokovnega znanja pri nekaterih že imenovanih izpraševalcih, se je Ministrstvo za javno upravo odločilo določiti strožje pogoje za izpraševalce. Na podlagi navedenega se pričakuje tudi, da bo vloženih manj ugovorov na oceno izpitne komisije. Strožji pogoji za izpraševalce so določeni tako za vsebinski sklop inšpekcijskega upravnega postopka z upravnim sporom kot tudi za vsebinski sklop inšpekcijskega prekrškovnega postopka s sodnim nadzorom.

Pri vsebinskem sklopu inšpekcijskega upravnega postopka z upravnim sporom se zvišujejo zahtevane delovne izkušnje za izpraševalca iz sedanjih najmanj osem let na najmanj deset let, črta pa se določba, da je izpraševalec lahko tudi državni pravobranilec (sedaj državni odvetnik), saj se je status državnih odvetnikov z Zakonom o državnem odvetništvu (Uradni list RS, št. 23/17) spremenil (so javni uslužbenci, razen generalnega državnega odvetnika in njegovega namestnika, ki sta funkcionarja). Na podlagi navedenega ni utemeljeno, da bi imel državni odvetnik drugačen status kot drugi javni uslužbenci.

Kot je navedeno zgoraj, so strožji tudi pogoji za izpraševalca za sklop inšpekcijski prekrškovni postopek s sodnim nadzorom, in sicer bodo izpraševalci za ta sklop lahko samo (aktivni) sodniki v inšpekcijskih prekrškovnih zadevah z najmanj desetimi leti delovnih izkušenj (delovne izkušnje so spremenjene iz najmanj osem na najmanj deset let). Izpraševalec za ta sklop namreč mora biti ustrezno strokovno usposobljen ne le za vodenje hitrih postopkov o prekrških, temveč tudi za postopek pred sodiščem v primeru vloženih pravnih sredstev. Prav tako mora biti izpraševalec zaradi zagotovitve spremljanja sprememb v zakonodaji in sodne prakse še aktiven sodnik.

Pravilnik vsebuje **prehodno določbo** (11. člen), ki določa, da bodo že imenovani izpraševalci, ki ne bodo več izpolnjevali pogojev po pravilniku, nadaljevali delo do poteka obdobja imenovanja.

1. **Prijava in postopek v zvezi s prijavo na strokovni izpit:**

Prijava na strokovni izpit se lahko vloži le po elektronski poti. V prijavi je treba navesti podatke o kandidatu, podatke o plačniku ter datum opravljenega preizkusa znanja za vodenje in odločanje v prekrškovnem postopku za šesto raven izobrazbe oziroma datum opravljenega strokovnega izpita iz upravnega postopka druge stopnje in o organizaciji, pri kateri je bil opravljen izpit. V zadnjem stavku uporabljena beseda »oziroma« pomeni tako »in« kot »ali«, saj je lahko kandidat že opravil bodisi preizkus znanja za vodenje in odločanje v prekrškovnem postopku za šesto raven izobrazbe ali strokovni izpit iz upravnega postopka druge stopnje, lahko pa je že opravil oba navedena strokovna izpita.

S pravilnikom je črtana obveznost izvajalca izpita, da mora obvestilo o sestavi izpitne komisije, času in kraju opravljanja izpita poslati tudi organu, ki je prijavil kandidata. Prav tako je črtana obveznost, da mora kandidat, ki se je sam prijavil na strokovni izpit, poravnati stroške izpita pred opravljanjem izpita. Po novem bodo za delodajalca in kandidata, ki se je prijavil sam, veljala enaka pravila glede plačila stroškov izpita.

1. **Postopek vložitve ugovora:**

Kandidat, ki se ne strinja z oceno izpitne komisije, lahko takoj po razglasitvi ocene vloži ugovor na zapisnik. Kandidat v tem primeru ponovno opravlja izpit najpozneje v petih delovnih dneh od dneva razglasitve ocene (do sedaj v treh delovnih dneh od dneva razglasitve ocene), s tem, da izpit opravlja v celoti znova (pisni in ustni del).

1. **Odstop od opravljanja izpita:**

Prenovljene so tudi določbe o odstopu od opravljanja izpita. Kandidat oziroma organ, ki je prijavil kandidata, mora odjavo poslati izvajalcu izpita po elektronski poti.

1. **Plačilo izpitne komisije:**

Pravilnik določa, da predsedniku, članom izpitne komisije in zapisnikarju pripada v zvezi z delom v izpitni komisiji (poleg plačila za delo v izpitni komisiji v višini, ki jo določi minister, pristojen za upravo) tudi kilometrina v višini, ki jo prejemajo javni uslužbenci kot povračilo stroškov prevoza na delo in z dela.

1. **Prehodna določba za že prijavljene kandidate:**

Kandidati, ki so se prijavili na izpit pred uveljavitvijo Pravilnika o spremembah in dopolnitvi Pravilnika o strokovnem izpitu za inšpektorja, opravljajo izpit na podlagi dosedanjih določb Pravilnika o strokovnem izpitu za inšpektorja (Uradni list RS, št. 41/15).

S spoštovanjem,

 Mojca Ramšak Pešec

 DRŽAVNA SEKRETARKA

Poslati:

- naslovnikom po elektronski pošti

V vednost:

- članom Inšpekcijskega sveta – po elektronski pošti